Un copil din Iaşi în vârstă de opt ani a ajuns la spital cu arsuri grave după ce a alunecat şi a căzut în acid sulfuric, substanţa fiind aruncată de locatarii deranjaţi că oamenii fără adăpost se adună în zona respectivă. Poliţiştii au deschis un dosar penal pentru vătămare corporală din culpă, informează News.ro.

Incidentul s-a petrecut duminică seară, în gangul dintre două blocuri situate în cartierul ieşean Nicolina.

Copilul a trecut prin gangul respectiv, a alunecat şi a căzut în acid sulfuric, substanţa fiind aruncată intenţionat de locatarii deranjaţi că oamenii fără adăpost se adună în acea zonă.

Băiatul a fost transportat în stare gravă la Spitalul de Copii ”Sfânta Maria” din Iaşi, el prezentând arsuri pe mâini şi pe cap.

”Este internat în secţia Arşi, starea lui este stabilă. A suferit o arsură chimică, dar nu este necesar transportul lui către spitalul de specialitate din Capitală, îl putem trata fără probleme la Iaşi”, a declarat pentru News.ro, managerul spitalului de copii din Iaşi, medicul Radu Terinte.

Poliţia a deschis dosar penal în acest caz, pentru vătămare corporală din culpă.

”Am fost sesizaţi de către tatăl copilului. Avem deja un cerc de suspecţi, urmează să identificăm persoana care a aruncat substanţa respectivă”, a declarat pentru News.ro, purtătorul de cuvânt al Poliţiei Judeţului Iaşi, Anca Vâjiac.

O echipă de pompieri s-a deplasat la locul unde s-a produs incidentul, pentru a curăţa perimetrul în care a fost împrăştiată substanţa toxică.